Otrhánky

Otrhánky sú obec na Slovensku v okrese Bánovce nad Bebravou.

Dejiny 
Na začiatku 20. storočia obec osídlilo aj niekoľko karpatonemeckých rodín z Veľkého Poľa (Hochwies) neďaleko Žarnovice.

Kultúra a zaujímavosti

Pamiatky 
 Rímskokatolícky kostol Narodenia Panny Márie, jednoloďová románska stavba s polkruhovou apsidou a malou strešnou vežou, z prelomu 11. a 12. storočia. Bol postavený na starej spojnici Považia s Ponitrím. Je postavený z opracovaných kamenných kvádrov. Gotickou úpravou prešiel v prvej polovici 15. storočia, keď bol rozšírený západným smerom do súčasnej podoby. Nástenné maľby v interiéri kostola pochádzajú z tohto obdobia, dochovala sa freska sv. Michala archanjela. Pred rokom 1714 prešiel barokovou úpravou. Klasicisticky bol upravovaný v roku 1834, keď vzniklo štítové priečelie. V roku 1932 prešiel prvou obnovou a v roku 1978 komplexnou pamiatkovou obnovou. Z románskej stavby sa dochovali okrem obvodových múrov a apsidy aj dve štrbinové okná na južnej stene lode. Fasády kostola sú hladké so segmentovo ukončenými oknami. Z priečelia boli odstránené oporné piliere poškodzujúce statiku stavby, štít je členený lizénovými rámami. Vstup tvorí gotický portál s profilovaným ostením a klasicistickou murovanou predsieňou.

Šport 
V obci prevažuje najmä stolný tenis, pričom miestny STK Orol Otrhánky hrával IV. ligu. Mnoho dospelých, ale aj detí sa však venuje futbalu v susedných Haláčovciach, pričom klub nesie spoločný názov TJ Baník Haláčovce-Otrhánky. Muži v sezóne 2012/2013 si po 20 rokoch vybojovali postup do vyššej súťaže (do I. triedy okresov Bánovce nad Bebravou a Partizánske) a hoci sa zachránili, pre nedostatok hráčov a financií došlo k úplnému zrušeniu tohto družstva, vôbec prvýkrát od založenia klubu v roku 1959. Namiesto mužov sa do sezóny 2014/2015 prihlásil tím dorastu, ktorý nebol v TJ Baník dlhých 14 sezón (naposledy 2000/2001). Dorast trénersky viedol skúsený Branislav Gajdoš z Bánoviec nad Bebravou, ktorý si s tímom ako nováčik vybojoval tretie miesto.   

V klube sú tri mládežnícke tímy: dorast, žiakov (deviatu sezónu v rade) a prípravku (tretiu sezónu v rade). TJ Baník je jediným obecným klubom v bánovskom okrese, ktorý má tri mládežnícke družstvá (podobný počet má len mestský FK Spartak Bánovce nad Bebravou). Nadmieru sa darí žiakom, ktorí v sezónach 2013/2014 a 2014/2015 vyhrali svoju súťaž, v aktuálnej sezóne 2015/2016 sú po polovici súťaže opäť na prvom mieste, a tak majú namierené na majstrovský hetrik. Od leta 2014 začali medzi žiakmi pôsobiť aj dievčatá, ktorých počet je v súčasnosti 5-6. Viacero odchovancov sa už presadilo aj vo vyšších súťažiach - stopér Marek Pakanec hráva v II. najvyššej lige za topoľčiansky mladší (ale už aj starší) dorast. Trojica Martin Božik, Martin Sloviak a Branislav Piešťanský je oporou v bánovskom mladšom doraste, ktorý hrá III. najvyššiu ligu, pričom posledný menovaný je kapitánom tohto tímu. 

V súčasnosti výbor TJ Baník pracuje v zložení:

Osobnosti obce

Rodáci 
 Ján Chrenko (* 1908 - † 1982), rímskokatolícky kňaz, salezián, trpiteľ za vierudisident (odsúdený na 14 rokov väzenia).

Referencie

Externé odkazy 
  Oficiálna stránka obce
 Apsida.sk- profil románskeho kostola

 
Obce okresu Bánovce nad Bebravou